El passat 13 de desembre, una vintena de persones provinents d'administracions públiques, organitzacions sindicals i patronals, col·legis professionals i entitats associatives, van participar en la Constitució del Grup de Treball per a l'Abordatge de la Violència a l'Àmbit Laboral.
Una vintena de persones de diferents àmbits van participar en la constitució del Grup de Treball, el passat 13 de desembre de 2019.
Aquest nou instrument, emmarcat dins la Comissió Nacional per a una Intervenció Coordinada contra la Violència Masclista es constitueix amb l'objectiu d'avançar de forma coordinada i col·laborativament, en la eradicació de la violència masclista en l'àmbit del treball.
El Grup de treball, formarà part dels grups que nodreixen l'estructura de la Comissió, tal i com es contemplava en el Decret 60/2010, d'11 de maig, que la creava i n'establia l'estructura arran de l'apartat 1 de l'article 82 de la Llei 5/2008, de 24 d'abril, del dret de les dones a eradicar la violència masclista, on es dicta la creació de la pròpia Comissió.
Les persones participants en aquesta primera sessió van proposar, com a objectiu prioritari, resoldre la mancança de dades quantitatives i qualitatives dels casos subjacents o denunciats de violència a la feina.
Com a primer pas, es realitzarà, aquest 2020, un buidatge de les microdades i indicadors que recullen diferents enquestes que poden estar relacionats directament amb la violència a l'àmbit laboral i valorar la necessitat i oportunitat de realitzar, en els propers anys, una enquesta específica de violència a l'àmbit laboral.
D'entre les enquestes que indaguen en la violència a l'àmbit del treball destaquen la Tercera Enquesta de Condicions de Treball de Catalunya, l'Enquesta de Violència Masclista a Catalunya del 2018 i l'Enquesta de Salut de Catalunya, i permetran detectar aquelles dades que no es recullen.
Tot i la creació d'aquest nou espai de treball, l'abordatge de les violències masclistes a la feina, especialment l'assetjament sexual i per raó de sexe, ja ha estat abordat des de diferents espais institucionals, legislatius i metodològics en els grups de treball en el si del Consell de Relacions Laborals de Catalunya, que han donat com a fruit eines com el Protocol de prevenció i abordatge de l'assetjament sexual i per raó de sexe, la Guia d'elaboració del protocol per a la prevenció i abordatge de l'assetjament sexual i per raó de sexe a l'empresa, el Decàleg de tolerància zero amb l'assetjament sexual i per raó de sexe a l'empresa o les Orientacions bàsiques per a la persona de referència dels protocols per a la prevenció i abordatge de l'assetjament sexual i per raó de sexe.
Les conclusions del Grup de Treball es traslladaran al Ple de la Comissió Nacional, òrgan encarregat de formular propostes i recomanacions d'actuació als poders públics catalans per avançar en la prevenció de la violència masclista.
Les entitats i organitzacions que formen part del nou grup de treball:
- Direcció General d'Igualtat (Departament de Treball, Afers Socials i Famílies)
- Departament d'Acció Exterior, Relacions Institucionals i Transparència
- Departament d'Empresa i Coneixement
- Departament d'Agricultura, Ramaderia, Pesca i Alimentació
- Departament de la Presidència
- Delegació del Govern a Catalunya
- Col·legi de Metges de Barcelona
- Associació d'Infermeria Familiar i Comunitària de Catalunya
- Associació Catalana de Llevadores
- Col·legi Oficial de Treball Social de Catalunya
- Consell Català de Col·legis Mèdics
- Consell de Col·legis d'Infermers i Infermeres de Catalunya